ফিরে দেখা ‘৯ ডিসেম্বর ১৯৭১’ - aloavanews24
Home›বাংলাদেশ›ফিরে দেখা ‘৯ ডিসেম্বর ১৯৭১’
ফিরে দেখা ‘৯ ডিসেম্বর ১৯৭১’
দিন যতই যাচ্ছে ততই বিজয়ের দ্বারপ্রান্তে এগিয়ে যাচ্ছে দেশ । যুদ্ধ জয়ের দ্বারপ্রান্তে এখন বাংলাদেশ। যুদ্ধের শুরুতে সুশিক্ষিত পাক সেনাপতিরা ব্যঙ্গ করে বলেছিল, আমরা স্কাউটদের সঙ্গে যুদ্ধ করতে যাচ্ছি! কিন্তু মাত্র ৯ মাসেই মুক্তিপাগল বাঙালি দামাল ছেলেদের অর্থাৎ তাদের ভাষায় স্কাউটদের কাছেই এমন মার খেতে হবে, মাথা নিচু করে দু’হাত তুলে প্রাণ বাঁচাতে আত্মসমর্পণ করতে হবে- এটা তাদের কল্পনাও ছিল না।
আজকের এই দিনে যুক্তরাষ্ট্রের প্রেসিডেন্ট নিক্সন তার সপ্তম নৌবহরকে বঙ্গোপসাগরের দিকে রওনা হতে নির্দেশ দেন। কিন্তু মিত্র ও মুক্তিবাহিনীর সেদিকে ভ্রুক্ষেপ নেওয়ার সময় নেই- কারণ এই মুহূর্তে বীর মুক্তিযোদ্ধাদের মনোবল ভেঙে দেয়ার মতো কিছুই নেই।
একাত্তরের এদিন চারিদিকে শুধু পাক হানাদারদের পতনের খবর। ঢাকা থেকে পাকিস্তান দখলদার বাহিনীর বেরোবার সবপথ বন্ধ। বন্ধ হয়ে যায় তাদের ঢাকায় প্রবেশের পথও। সর্বত্র মিত্রবাহিনী ও মুক্তিবাহিনীর অগ্রাভিযান। তাদের একমাত্র লক্ষ্য ঢাকা দখল। বাংলার মুক্তিপাগল বীর বাঙালির কাছে পরাজয়ের দ্বারপ্রান্তে প্রশিক্ষিত পাক সেনারা। মাত্র একদিন আগেই বেতারসহ বিমানে হাজার হাজার লিফলেট ছড়িয়ে পাক হানাদারদের আত্মসমর্পণের আহ্বান জানায় মিত্রবাহিনী । মিত্র ও মুক্তিবাহিনী বীরদর্পে দেশের অধিকাংশ জেলায় বিজয় কেতন উড়িয়ে ঢাকা দখলের জন্য মরিয়া। একটাই লক্ষ্য চূড়ান্ত বিজয়। চারিদিক থেকে ঘিরে ঢাকামুখি মিত্রবাহিনী।
৯ ডিসেম্বর ১৯৭১ দুপুর ১২টার দিকে যশোর-ফরিদপুর সড়কে এক পাকিস্তানি ক্যাপ্টেন করিমপুর এলাকায় সেনাবাহিনীর জিপ নিয়ে ঢুকে পড়ে। এ খবর পাওয়ার সঙ্গে সঙ্গে সালাউদ্দিন বাহিনীর কমান্ডার মুক্তিযোদ্ধা কাজী সালাউদ্দদিন ও তার সহযোদ্ধারা পাকিস্তানি ক্যাপ্টেনের এর ওপর ঝাঁপিয়ে পড়েন, তার হাতের এলএমজি গর্জে ওঠার সঙ্গে সঙ্গে রক্তে ভেসে যায় পাকিস্তানি সেনাবাহিনীর ক্যাপ্টেনের জিপটি। এর আধা ঘণ্টা পর যশোর থেকে আগত সেনা সাঁজোয়া বহর এ সংবাদ পেয়ে তিন দিক থেকে সালাউদ্দিন বাহিনীর ৩৬ জন মুক্তিযোদ্ধাদের ঘিরে ফেলে। শুরু হয় তুমুল সম্মুখযুদ্ধ। একপর্যায়ে মুক্তিযোদ্ধাদের গুলি ফুরিয়ে আসতে থাকে, তখন কমান্ডারের নির্দেশ আসে ‘এক পাক আর্মি, এক গুলি’।
এই সম্মুখযুদ্ধে শহীদ হন সালাউদ্দিন বাহিনীর ৬ যোদ্ধা-শহীদ নউফেল, শহীদ ওহাব, শহীদ মুজিবর, শহীদ দেলয়ার, শহীদ আদেল ও শহীদ সোহরাব। বাকী সহযোদ্ধাদের বাঁচানোর জন্য নিশ্চিত মৃত্যু জেনেও সাহসী এই বীর যোদ্ধা এলএমজি দিয়ে ব্রাশ ফায়ার করতে করতে পাকিস্তানি সেনাবাহিনীর সামনাসামনি অবস্থান নেন। তাঁর ব্রাশ ফায়ারের গুলিতে অসংখ্য পাক সেনা রক্তাক্ত হয়ে মাটিতে লুটিয়ে পড়ে। সালাউদ্দিন এর এই সাহসিকতায় পাকিস্তানি সেনারা দিক্বিদিক ছুটে জীবন বাঁচায়। এরপর পাক সেনারা একত্রিত হয়ে আবার সালাউদ্দিন বাহিনীর ওপর হামলা চালায়। ততক্ষণে সালাউদ্দিন বাহিনীর কাছে থাকা অস্ত্রের গুলির মজুদ প্রায় শেষ হয়ে যায়, সালাউদ্দিন এর নির্দেশে সহযোদ্ধারা জীবন বাঁচিয়া নিরাপদ দুরত্বে সরে যান। একা সালাউদ্দিন জীবন বাজি রেখে এলএমজি এর ট্রিগার চাপতে থাকেন। এবারও অসংখ্য পাকসেনা হতাহত হয়। পাকিস্তানি সেনারা চারপাশ থেকে হামলা চালাতে থাকে, এমন সময় পাকিস্তানি সেনাদের একটি বুলেটে তাঁর এলএমজি এর ম্যাগজিন উড়ে যায়। আর একটি বুলেট তাঁর পিঠে বিদ্ধ হয়। রক্তাত্ত সালাউদ্দিন ৭শ’ গজ দূরে একটি বাড়িতে আশ্রয় নেন।
পাকিস্তানি সেনাবাহিনী সেই বাড়িতে ঢুকে বাড়ির সব মানুষদের গুলি করে হত্যা করে এবং বাড়িতে আগুন ধরিয়ে দেয়। শহীদ হন ২২ বছর বয়সী তরুণ যোদ্ধা কাজী সালাউদ্দিন। ১৬ ডিসেম্বর পাকিস্তানিদের বিরুদ্ধে বিজয় এর পর ১৭ ডিসেম্বের ফরিদপুর হানাদার মুক্ত হলে সেই বাড়িতে শহীদ সালাউদ্দিনের কঙ্কাল শনাক্ত করা হয় এবং সেইদিনই তাকে ফরিদপুরের আলিপুর কবরস্থানে সমাহিত করা হয়। বিজয়ের ৭ দিন আগে ৯ ডিসেম্বর ফরিদপুর এর সবচেয়ে উল্লেখযোগ্য কানাইপুর এলাকার করিমপুরের এই সম্মুখযুদ্ধে সালাউদ্দিন বাহিনীর এই মহান আত্মত্যাগ ও সাহসিকতা আমাদের মুক্তিযুদ্ধের গর্বের ইতিহাস।
ব্রাহ্মণবাড়িয়া-কুমিল্লা-চাঁদপুর মুক্ত হওয়ার পর মিত্র-মুক্তিবাহিনী এখন আরো উৎসাহ নিয়ে দাউদকান্দি মুক্ত করে ঢাকার দিকে বীরের বেশে যুদ্ধ করতে করতে সম্মুখে এগিয়ে যাচ্ছে। মিত্র-মুক্তিবাহিনীর হামলায় টিকতে না পেরে পাকিস্তানি হানাদার বাহিনী ঢাকার দিকে পালাতে থাকে। দাউদকান্দি মুক্ত হওয়ার মধ্য দিয়ে মূলত ব্রাহ্মণবাড়িয়ার বাঞ্ছারামপুর থানা ছাড়া মেঘনার সম্পূর্ণ পূর্বাঞ্চল মুক্তিবাহিনীর নিয়ন্ত্রণে চলে আসে।
মুক্তিযুদ্ধের এই দিনে মুক্তি-মিত্রবাহিনী একে একে আশুগঞ্জ, ময়মনসিংহ, ত্রিশাল, নকলা, ঈশ্বরগঞ্জ, নেত্রকোণা মুক্ত করে। আশুগঞ্জ থেকে পালানোর পথে পাকিস্তনি সৈন্যরা ভৈরব মেঘনা সেতুর একটা স্পেন উড়িয়ে দেয় । ভৈরব বাজারে শত্রু তথা পাকিস্তানি পক্ষের দুইটি স্টিমার বিধ্বস্ত । পূর্বাঞ্চলীয় যৌথ কমান্ডের অধিনায়ক লে. জেনারেল জগজিৎ সিং অরোরা সাংবাদিকদের এই তথ্য জানিয়ে জানান ঝিনাইদহে পাকিস্তানি সেনারা পাঁচশ ট্রাক ও মাগুরায় একশ ট্রাক বোঝাই রসদ ফেলে দিয়ে পালিয়েছে।
এদিকে যশোর ক্যান্টনমেন্ট দখল করতেও মিত্র-মুক্তিবাহিনীর একটি গুলিও খরচ করতে হয়নি এবং কোনো বাধাও আসেনি। মিত্রবাহিনী এসেছে শুনে পাকিস্তানি সৈন্যরা পালিয়ে যায়। পেছনে ফেলে যায় বিপুল পরিমাণ অস্ত্রশস্ত্র, গোলাবারুদ ও রসদ। মিত্র-মুক্তিবাহিনী এই দিনে গোয়ালন্দ ঘাট, গাইবান্ধা, পাইকগাছা, কুমারখালী, শ্রীপুর, অভয়নগর, পূর্বধলা ও চট্টগ্রামের নাজিরহাটসহ বিভিন্ন এলাকা মুক্ত করে নিজেদের নিয়ন্ত্রণে আনে। রংপুর, দিনাজপুর মুক্ত হওয়ার পথে। মুক্তএলাকায় চারদিকে উড়তে থাকে লালসবুজের বিজয় পতাকা।
একাত্তরের এদিন সকালে হানাদার বাহিনীর ইস্টার্ন কমান্ডের সদর দফতর ঢাকা থেকে প্রথমবারের মতো জেনারেল নিয়াজী স্বীকার করেন জল, স্থল ও আকাশপথে তাদের অবস্থা সংকটপূর্ণ- তাছাড়া আকাশ সম্পূর্ন শত্রুর নিয়ন্ত্রণে। এই বলে রাওয়ালপিন্ডিতে সংকেত বার্তা পাঠান। সবদিকে হানাদাররা অবরুদ্ধ হয়ে পড়ায় জেনারেল নিয়াজি রাওয়ালপিন্ডিতে মেসেস পাঠান ‘আরো সাহায্য চাই।’
মিত্র-মুক্তিবাহিনীর কাছে পাকিস্তানি সেনারা দলে দলে আত্মসমর্পণ শুরু করে- শুধু কুমিল্লার ময়ানমতিতেই আত্মসমর্পণ করে এক হাজার ১৩৪ জন। আর সৈয়দপুরে আত্মসমর্পণ করে ৪৮ পাঞ্জাব রেজিমেন্টের অধিনায়কসহ ১০৭ পাকিস্তানি সেনা। খুলনা, বগুড়া ও চট্টগ্রামে হানাদারদের সঙ্গে মিত্র-মুক্তিবাহিনীর অবিরাম যুদ্ধ চলে।
৭১ এর এই দিনে কুষ্টিয়ার কুমারখালীতে মুক্তিবাহিনী সকাল ১১টার দিকে শহরের চারিদিকে অবস্থান নেয়। এর ফলে পাক হানাদারদের এ দেশীয় এজেন্ট আল-বদর বাহিনীর কমান্ডার ফিরোজ বাহিনীর সাথে তুমুল যুদ্ধ হয়। এই খবর পেয়ে জেলা শহরে অবস্থানরত পাকিস্তান সেনাবাহিনী দ্রুত এসে কুমারখালী শহর ঘিরে নির্বিচারে গণহত্যা শুরু করে। মুক্তিবাহিনী আবারো পাল্টা হামলা চালিয়ে রাজাকার, আল-বদর, আশ-শামস বাহিনীর ক্যাম্প ঘিরে ফেলে এবং অতর্কিত হামলা চালালে পাক বাহিনী ও তাদের দোসররা শহর ছেড়ে পালিয়ে যায়।
আজ ৯ ডিসেম্বর বৃহস্পতিবার থেকে রেডিও পাকিস্তান ঢাকা কেন্দ্রের সব অনুষ্ঠান বন্ধ হয়ে যায়- স্তব্ধ হয়ে যায় রেডিও পাকিস্তান ঢাকা। স্বাধীন বাংলা বেতার কেন্দ্রের স্টুডিওতে বসে বার্তা বিভাগীয় প্রধান কামাল লোহানী, আলী যাকের ও আলমগীর কবির ঘন ঘন সংবাদ বুলেটিন পরিবর্তন ও পরিবেশন করেন ও ক্লান্ত হয়ে পড়েন। তারা সর্বশেষ বুলেটিন প্রচার করতে হিমসিম খেয়ে যাচ্ছেন- প্রতি মুহূর্তে খবর আসছে বিভিন্ন জেলা, মহকুমা ও থানা মুক্ত হওয়ার বিজয়ের খবর।
এদিকে যুদ্ধ জয়ের নিশ্চয়তা জেনেই বাংলাদেশের অস্থায়ী রাষ্ট্রপতি সৈয়দ নজরুল ইসলাম ও প্রধানমন্ত্রী তাজউদ্দীন আহমদ এক বিবৃতিতে বলেন, “বাংলাদেশ থেকে জাতিসংঘের যেসব কর্মী, কূটনৈতিক, প্রতিনিধি ও বিদেশি নাগরিক নিরাপদে সরে আসতে চান বাংলাদেশ সরকার তাদের সম্ভাব্য সব ধরনের সুযোগ-সুবিধা দেবে।”
ঢাকার উপকণ্ঠে মিত্র-মুক্তিবাহিনী ঢুকে পড়েছে এবং জনসাধারণও মিত্র-মুক্তিবাহিনীকে সহযোগিতা করারা জন্য রাজপথে নেমে এসেছে। মুজিবনগর সরকারের প্রধানমন্ত্রী তাজউদ্দিন আহমেদ ভারতের প্রধানমন্ত্রী শ্রীমতি ইন্দিরা গান্ধীর প্রতি কৃতজ্ঞতা জানিয়ে একটি চিঠি দিয়ে চিঠিতে উল্লেখ করেছেন- বাংলাদেশের অভ্যন্তরে সর্বত্র বিজয়ী মিত্র বাহিনীর জওয়ানদের জনসাধারণ স্বতঃস্ফূর্তভাবে গ্রহণ করেছেন এবং বাংলাদেশের মানুষ তাদের ‘মুক্তিদূত’ বলে অভিহিত করেছেন।
“প্রয়োজনে হলে ভারতীয় জওয়ানদের সাথে কাঁধে কাঁধ মিলিয়ে মুক্তিবাহিনীও ভারতের পশ্চিম রণাঙ্গনে পাকিস্তানী হানাদারদের বিরুদ্ধে যুদ্ধ করবেন”- হ্যাঁ এধরনের বীরত্বপূর্ণ ঘোষণা আসে আজ- নয়াদিল্লীতে বাংলাদেশ মিশনে আনুষ্ঠানিকভাবে বাংলাদেশের জাতীয় পতাকা উত্তোলন করে মিশনের প্রধান জনাব হুমায়ুন রশীদ চৌধুরী এই কথা ঘোষণা করেন। তিনি বলেন, মানবতার স্বাধীনতা রক্ষার এই পবিত্র যুদ্ধে আজ দুই দেশের বীর যোদ্ধারা সামিল হয়েছে। মহূর্তের মধ্যে ‘আকাশবাণী’-র মাধ্যমে এই ঘোষণার খবরটি চলে আসে রণাঙ্গনে- রণাঙ্গনে থাকা অবস্থায় মুক্তিযোদ্ধারা জয়বাংলা শ্লোগান দিয়ে উল্লাসে ফেটে পড়ে।
Tagssliderফিরে দেখা ‘৯ ডিসেম্বর ১৯৭১’
৪ বছর নিষিদ্ধ রাশিয়া
ড. কামালকে কাদের সিদ্দিকীর চিঠি !
রাশিয়ায় সড়ক দুর্ঘটনায় নিহত তিন